[{"text_idx": "#000003", "text": "Dyma Begw \u2013 swyddog y wasg Clwb Pe\u0302l-droed Nantlle Vale, sy\u2019n cadw trefn ar gyfryngau cymdeithasol y clwb, ac sydd yn o\u0302l bob tebyg, \u2018ar y be\u0302l\u2019 wrth wneud hynny! Dyma flog ganddi, yn arbennig i #LyshCymruHelo, gobeithio dach chi gyd yn cadw'n dda!Mae yno bellach dros fis ers i mi wneud vlog i Lysh Cymru yn trafod diffyg ewros a phe\u0302l-droed ac mae'n saff i ddweud bod yna lot wedi newid dros yr wythnosau diwethaf. Ysgol yn ail gychwyn, darganfod trefn newydd, yn o\u0302l i'r hen rwtin a dyma ni ar ein hwythnos olaf o wyliau\u2019r haf. PEIDIWCH ag anghofio am sesiynau hyfforddi pe\u0302l-droed yn ail gychwyn a Lerpwl yn ennill y gynghrair!Lle ydan ni rw\u0302an? Fysech chi yn galw ein cyfnod ni rw\u0302an yn lockdown neu beidio? Beth bynnag dach chi yn ei alw fo, rydym yng nghanol datblygu ein normalrwydd newydd, y byd ar gyfer ein dyfodol! Mae rhaid edrych mlaen i'r normalrwydd newydd, diom \u2018ots beth mae ein meddylfryd yn ceisio dweud wrthym! Mae rhaid ceisio cael yr hyder yn o\u0302l a dechrau edrych mlaen i'r dyddiau llawn hwyl a chwerthin! Dwi ddim wedi ysgrifennu'r blog yma i drafod y firws, naddo wir. Dwi yma i so\u0302n ychydig am y gymuned, y gwirfoddolwyr - calon ein cymunedau ni, sy\u2019n rhoi llwyfan i\u2019n timau pe\u0302l-droed lleol berfformio mewn cynghrair yn erbyn sawl ti\u0302m pe\u0302l-droed lleol. Y ti\u0302m o bobl sbeshal iawn tu o\u0302l i'r llenni yn caniata\u0301u i'r clybiau pe\u0302l-droed barhau a llwyddo!Heb os ac oni bai mae ein milltir sgwa\u0302r wedi bod yn bwysig iawn i ni gyd yn ystod y cyfnod clo yma. Ein gwreiddiau, ein cymunedau. Mae hyd yn oed mynyddoedd ar ddiwrnod glawog yn rhoi gwe\u0302n ar fy wyneb i. Rydym ni gyd fel pe bawn ni wedi disgyn mewn cariad gydag adre eto. Dwi\u2019n lwcus iawn yma yn Nyffryn Nantlle, rwyf wedi gallu tyfu fyny gyda chymuned sydd wastad ar da\u0302n ac sydd bob tro yn gwneud ei gorau er lles pawb. Yn ystod y cyfnod clo fe ges i\u2019r fraint o ymchwilio\u2019n ddyfnach i mewn i glybiau pe\u0302l-droed lleol ar gyfer darn o waith i BAC. Darllenais wahanol erthyglau am oriau a gwylio sawl cyfweliad byw. Un o bethau wnaeth fy nharo wrth ymchwilio oedd yr angerdd sydd gan y trigolion ar gyfer eu clybiau lleol. Bob cyfweliad neu erthygl mi roeddech yn gallu teimlo\u2019r angerdd a\u2019r brwdfrydedd oedd gan y bobl tuag at y clybiau. Yn fy marn i nid yw clybiau lleol yn cael digon o sylw - clybiau lleol yn ein milltir sgwa\u0302r sy\u2019n sefydlu\u2019r fflam ar gyfer chwaraewr pe\u0302l-droed y dyfodol! Gallwch gychwyn chwarae gyda eich clwb lleol a gorffen eich gyrfa gyda eich clwb, dyna be sy\u2019n braf.Alla i ddim pwysleisio digon gymaint o fudd ydy o i fod yn rhan o di\u0302m. Mae clwb lleol yn eich gwella chi fel person, dach chi\u2019n elwa yn eich hunan hyder, yn creu ffrindiau am oes ac mae\u2019n ffordd dda o gymdeithasu. Nid ar chwarae bach mae cynnal ge\u0302m be\u0302l-droed ar ddydd Sadwrn, mae yna oriau o waith cynllunio ac ymarfer. Talent yw pe\u0302l-droed, mae hi\u2019n cymryd amynedd ac oriau i lwyddo a gyda thi\u0302m da tu o\u0302l i chi, mi ydach chi\u2019n gryfach!Mae gan bob aelod o'r pwyllgor ro\u0302l i'w chwarae ar ddydd y ge\u0302m, sicrhau bod y cae ar ei orau, stafelloedd newid yn barod, caffi gyda bwyd a diod ar gael, oriau o gynllunio gan y ti\u0302m rheoli, ysgrifenyddes i wneud yn siw\u0302r fod popeth yn rhedeg yn esmwyth, ceisio marchnata'r ge\u0302m gymaint a dach chi\u2019n gallu a rhai eraill tu o\u0302l i'r llenni yn helpu gyda phethau eraill.Beth sy\u2019n eich stopio ar Ddydd Sadwrn braf rhag mynd i helpu eich clwb lleol a gwylio ge\u0302m pe\u0302l-droed yr un pryd? Does dim rhaid i chi helpu\u2019n rheolaidd ond mae par o ddwylo ychwanegol wastad yn handi ar gyfer unrhyw clwb er mwyn parhau yn y dyfodol.Dwi\u2019n falch iawn o allu dweud fy mod i\u2019n rhan o glwb pe\u0302l-droed lleol sy\u2019n dathlu canmlwyddiant \u2018leni - CPD Nantlle Vale ac mae\u2019r diolch yno i bobl sydd wedi treulio oriau er mwyn sicrhau llwyddiant i\u2019r clwb. Dwi\u2019n cofio mynd i wylio Nantlle Vale yn chwarae pan oedden nhw\u2019n colli bron pob ge\u0302m ond dwi\u2019n falch o ddweud fod yr haul wedi dod dros y bryn.Nid ydy hi\u2019n rhy hwyr i ymuno gyda phwyllgor eich clwb lleol. Mae pob ti\u0302m lleol angen eich cefnogaeth, ar ddiwrnodau gemau ac yn ariannol. Mae costau rhedeg clwb dyddiau yma yn cynyddu. Rydym wedi gael y cyfnod o aros adre a gwella ein hunain, nawr mae hi\u2019n amser i ddod o\u2019r cyfnod clo yma yn araf iawn gan cadw\u2019n ddiogel a byw bywyd llawn hwyl a chwerthin. Cofiwch nid ydy hi\u2019n rhy hwyr, mae drysau eich clybiau lleol wastad ar agor. Cerwch amdani! Mae\u2019n RHAID sicrhau dyfodol hir oes i\u2019n clybiau pe\u0302l-droed lleol!Begw x"}]